সরবিটল
সরবিটল মিষ্টি স্বাদবিশিষ্ট একটি চিনির অ্যালকোহল। এটি কখনো কখনো গ্লুসিটল নামেও পরিচিত। মানবদেহ ধীরে ধীরে সরবিটল বিপাক করে থাকে। এটি গ্লুকোজ বিজারণ দ্বারা পাওয়া যেতে পারে। এক্ষেত্রে অ্যালডিহাইড গ্রুপ (−CHO) প্রাথমিক (১°) অ্যালকোহল গ্রুপে (−CH2OH) পরিবর্তিত হয়। বেশিরভাগ সরবিটল আলুর স্টার্চ থেকে তৈরি করা হয়। তবে প্রকৃতিতেও এটি পাওয়া যায়। উদাহরণস্বরূপ আপেল, নাশপাতি, পীচ এবং আলুবোখারায় সরবিটল পাওয়া যায়। এটি সরবিটল-৬-ফসফেট ২-ডিহাইড্রোজেনেস এনজাইম দ্বারা ফ্রুক্টোজে রূপান্তরিত হয়। সরবিটল হল ম্যানিটোলের একটি আইসোমার যা আরেকটি চিনির অ্যালকোহল বা পলিওল। শুধুমাত্র ২য় কার্বন অণূর হাইড্রক্সিল গ্রুপের অবস্থানের কারণে এ যৌগদ্বয়ের মধ্যে ভিন্নতা দেখা যায়। একই রকম হলেও যৌগ দুটির প্রকৃতি,উৎস, গলনাঙ্ক এবং ব্যবহার আলাদা। একটি ওভার-দ্য-কাউন্টার ড্রাগ হিসাবে সরবিটল কোষ্ঠকাঠিন্যের চিকিৎসায় জোলাপ হিসাবে ব্যবহৃত হয়।